Rohinja musulmonlari qayga borsin? 
Bangladeshga qochgan myanmalik musulmonlar bu davlatdan yordam so'ramoqda. Myanmada esa hukumat bu jamoa ichidan chiqqan isyonchilarni qidirmoqda.
Bangladesh bilan chegarada o'tgan kuz Myanma armiyasi harbiy operatsiyalar olib borib, hududni tinchitmoqchi bo'lgan edi. Minglab qochqinlar bu yerda tinimsiz madad so'rab turadi. Musulmonlar va ularga qarshilar orasida qonli janjallar doimiy hol. Armiya o'tgan yilgi to'polonlarda mingdan ortiq uyni yoqib yuborgan, o'nlab fuqarolar o'ldirilgan. 70 ming rohinjalik qo'shni davlatga qochgan, 20 ming nafari esa Myanmaning boshqa joylaridan panoh izlab ketgan. Huquq tashkilotlari musulmonlar hayoti xavf ostida deya ogohlantirmoqda. Hukumat esa tinchlik ta'minlanadi deya bong urmoqda. BMT maxsus elchisi Rohinja viloyatida musulmon aholi sistematik tarzda azoblanadi va doimiy tahdid ostida yashaydi, deya hisobot bergan. Minglab xotin-qizlar zo'rlangani, minglab erkaklar qatl etilgani haqida ma'lumotlar bor. 2012-yilda ularni maxsus joyga haydashgan. 100 mingdan oshiq musulmon o'z vatanida qochqinga aylangan. Rohinja musulmonlari aslida 1 millionga yaqin. Ularni Myanma to'laqonli fuqaro hisoblamaydi, vaholanki, ularning ajdodlari bu yurtda azaldan yashab keladi. Aksariyat aholisi buddistlardan iborat Myanmada islom e'tiqodidagilarga nisbatan nafrat kuchli. Huquq faollari xalqaro hamjamiyatdan e'tibor va yordam so'rab keladi.